གང་ལྟར།དེ་རིང་ཚེ་གྲུབ་སྐྱོན་པའི་བླ་མ་དེ་དག་གི་རྩ་བརྒྱུད་ཀྱི་བླ་མ་གོང་མ་དག་གིས་དེང་སང་དངོས་སུ་སྤྱིར་འགྲོ་བ་སྤྱི་དང་ཡང་སྒོས་འཛམ་གླིང་འདི།བྱེ་བྲག་བོད་གངས་ཅན་གྱི་ལྗོངས་ཀྱི་བསྟན་འགྲོའི་དོན་མཛད་རྒྱུ་སྐུ་དངོས་སུ་བཞུགས་ནས་གནང་གི་ཡོད་པ་མ་རེད།གང་ལྟར།རྩ་བརྒྱུད་ཀྱི་བླ་མ་གོང་མ་དག་གི་མི་ཡི་མི་ཚབ་དང་གསུང་གི་གསུང་ཚབ་བྱེད་མཁན་ངོས་རང་ཆགས་ཡོད་པ་རེད།དེར་བརྟེན་ཚེ་དྲིལ་བགྱིས་པའི་བླ་མ་གོང་མ་དག་གི་ཐུགས་རྗེ་བྱིན་རླངས་ལོས་ཡོང་།སྤྱན་འདྲེན་གྱི་ཚིགམ་ལུས་སེམས་ཅན་ཀུན་གྱི་མགོན་གྱུར་ཅིང་།།བདུད་སྡེ་དཔུང་བཅས་མི་བཟད་འཇོམས་མཛད་ལྷ།།དངོས་རྣམས་མ་ལུས་ཇི་བཞིན་མཁྱེན་གྱུར་པའི།།བཅོམ་ལྡན་འཁོར་བཅས་གནས་འདིར་གཤེགས་སུ་གསོལ།།བཅོམ་ལྡན་བསྐལ་པ་གྲངས་མེད་དུ་མ་རུ།།འགྲོ་ལ་བརྩེ་ཕྱིར་ཐུགས་རྗེས་རྣམ་སྦྱངས་ཤིང་།།སྨོན་ལམ་རྒྱལ་ཆེན་དགོངས་པ་ཡོངས་རྫོགས་པ།ཁྱེད་བཞེད་འགྲོ་དོན་མཛད་དུས་འདིར་ལགས་ན།།ཞེས་གསུངས་པ་ལྟར་རྒྱལ་བ་སྲས་དང་བཅས་པ་ལ་ཐུགས་བསྐྱེད་སྨོན་ལམ་ཧ་ཅང་ཤུགས་ཆེན་པོ་ཞིག་ཡོད་པ་རེད།རང་དོན་ཡིད་བྱེད་མེད་པར་གཞན་དོན་འབའ་ཞིག་དགོངས་ནས་ཐོག་མར་ཐུགས་བསྐྱེད།བར་དུ་ཚོགས་བསགས།མཐར་མངོན་པར་རྫོགས་པའི་སངས་རྒྱས་ཟིན་པའམ་འཚང་རྒྱ་བཞིན་པ་ཆགས་ཡོད།དེར་བརྟེན།དེང་སང་གི་དུས་ཚོད་འདིར་སྟོན་པ་འཁོར་དང་བཅས་པའི་ལེགས་པར་བཤད་པ་རྨད་དུ་བྱུང་བ་དེ་འཛམ་གླིང་འདིར་ངོ་སྤྲོད་བྱས་ཏེ་ག་ཚོད་ཐུབ་ཐུབ་ཀྱིས་ལུང་རྟོགས་ཀྱི་བསྟན་པ་ཉམས་པ་སོར་ཆུད་དང་།མི་ཉམས་གོང་འཕེལ་ཡོང་བ་དང་།མདོར་ན།།བསྟན་པ་རིན་ཆེན་མཆོག་གིས་མ་ཁྱབ་པའམ།།ཁྱབ་ཀྱང་ཉམས་པར་གྱུར་པའི་ཕྱོགས་དེར་ནི།།སྙིང་རྗེ་ཆེན་པོས་ཡིད་རབ་བསྐྱོད་པ་ཡིས།།ཕན་བདེའི་གཏེར་དེ་གསལ་བར་བྱེད་པར་ཤོག།ཅེས་གསུངས་པ་དེ་བཞིན་ད་ལྟའི་བར་དུ་གང་ཡོང་ཅི་ཡོང་བྱས་པ་ཡིན།ད་དུང་ཡིན་ནའང་ལོ་བརྒྱ་སྐོར་འཚོ་ཐུབ་པ་ཞིག་དང་།དེའི་ཐོག་ནས་ང་ཚོའི་བོད་མིས་མཚོན་པའི་རྒྱ་དཀར་ནག་གི་ནང་པ་གཙོ་བོར་གྱུར་པའི་སེམས་ཅན་ཚོར་ཕན་ཐོགས་བྱེད་ཐུབ་པ་ཞིག་དང་།ཁྱོད་རང་ཚོས་པཎ་གྲུབ་བཅུ་བདུན་གྱི་སྐུ་ཐང་ཞིག་བཟོས་འདུགདེང་སང་གི་དུས་ཚོད་འདིར་པཎ་གྲུབ་བཅུ་བདུན་ཞེས་འཛམ་གླིང་འདིར་སངས་རྒྱས་ཀྱི་བསྟན་པ་རིགས་པའི་ལམ་ནས་གཏན་ལ་ཕབ་པ་དང་།རྒྱུ་མཚན་ལྡན་པའི་ཐོག་ངོ་སྤྲོད་རྒྱུ་ཡོད་པ་དེ་ལ་པཎ་གྲུབ་བཅུ་བདུན་ཧ་ཅང་བཀའ་དྲིན་ཆེན་པོ་རེད།